CELEX: 62022CN0181
Language: mt
Date: 2022-03-09 00:00:00
Title: Kawża C-181/22 P: Appell ippreżentat fid-9 ta’ Marzu 2022 minn Nemea Bank plc mid-digriet mogħti mill-Qorti Ġenerali (Id-Disa’ Awla Estiża) fl-20 ta’ Diċembru 2021 fil-Kawża T-321/17, Niemelä et vs ECB

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/30
            
         
      Appell ippreżentat fid-9 ta’ Marzu 2022 minn Nemea Bank plc mid-digriet mogħti mill-Qorti Ġenerali (Id-Disa’ Awla Estiża) fl-20 ta’ Diċembru 2021 fil-Kawża T-321/17, Niemelä et vs ECB
      (Kawża C-181/22 P)
      (2022/C 237/39)
      Lingwa tal-kawża: l-Ingliż
      
         Partijiet
      
      
         Appellant: Nemea Bank plc (rappreżentant: A. Meriläinen, asianajaja)
      
         Partijiet oħra fil-proċedura: Heikki Niemelä, Mika Lehto, Nemea plc, Nevestor SA, Il-Bank Ċentrali Ewropew, Il-Kummissjoni Ewropea
      
         Talbiet
      
      L-appellanti titlob lill-Qorti tal-Ġustizzja jogħġobha:
      
                  —
               
               
                  tannulla d-digriet appellat;
               
            
                  —
               
               
                  tibgħat il-kawża lura quddiem il-Qorti Ġenerali sabiex tiġi deċiża kif xieraq, iżda lil awla differenti b’kompożizzjoni ta’ mħallfin kompletament differenti, minħabba l-preġudizzju u n-nuqqas ta’ rispett tad-drittijiet fundamentali tal-appellanti mill-awla li ħarġet l-imsemmi digriet, u
               
            
                  —
               
               
                  tikkundanna lill-BĊE għall-ispejjeż.
               
            
         Aggravji u argumenti prinċipali
      
      L-ewwel aggravju bbażat fuq il-fatt li l-Qorti Ġenerali wettqet żball ta’ liġi billi assumiet b’mod żbaljat li ma hemmx lok li tingħata deċiżjoni fil-Kawża T-321/17, naqset b’mod żbaljat milli tieħu inkunsiderazzjoni li l-allegat effett ex tunc tad-deċiżjoni tal-BĊE tat-30 ta’ Ġunju 2017 kiser l-Artikolu 263 TFUE u assumiet b’mod żbaljat li l-appellanti ma għandha l-ebda interess fl-annullament tad-deċiżjoni tal-BĊE ta’ rtirar tal-awtorizzazzjoni tat-23 ta’ Marzu 2017.
      It-tieni aggravju bbażat fuq il-fatt li l-Qorti Ġenerali wettqet żball ta’ liġi fir-rigward tad-diversi ksur tar-rekwiżiti formali essenzjali.
      It-tielet aggravju bbażat fuq il-fatt li l-Qorti Ġenerali naqset milli tieħu inkunsiderazzjoni l-ksur tad-drittijiet tal-appellanti skont l-Artikolu 47 tal-Karta tad-Drittijiet Fundamentali tal-Unjoni Ewropea qabel il-bidu tal-proċedura u n-nuqqas kontinwu ta’ rappreżentazzjoni effettiva tal-appellanti matul il-proċedura.
      Ir-raba’ aggravju bbażat fuq il-fatt li l-Qorti Ġenerali naqset milli tieħu inkunsiderazzjoni l-ksur tad-drittijiet tal-appellanti skont l-Artikolu 41 tal-Karta tad-Drittijiet Fundamentali billi ddeċidiet li t-talba għad-danni hija inammissibbli.
      Il-ħames aggravju bbażat fuq il-fatt li l-Qorti Ġenerali wettqet żball ta’ liġi billi naqset milli tieħu inkunsiderazzjoni d-drittijiet tal-appellanti previsti fl-Artikolu 340 TFUE meta ddeċidiet li t-talba għad-danni hija inammissibbli.